Panaman kanavavyöhykkeen mellakat 1964

Panaman kanavavyöhykkeen mellakat 1964 olivat väkivaltaiseksi osoittautuneita amerikkalaisvastaisia mellakoita tuolloin Yhdysvaltain hallitsemalla Panaman kanavavyöhykkeellä nykyisessä Panamassa. Mellakoiden suora syy oli kiista Panaman lipun nostamisesta vyöhykkeellä. Neljä päivää kestäneissä mellakoissa kuoli useita ja haavoittui satoja.

Kysymys kanavavyöhykkeestä ratkaistiin lopulta vasta vuonna 1977, jolloin sovittiin Yhdysvaltojen hallitsevan aluetta vuoden 1999 loppuun saakka, minkä jälkeen se luovutettiin Panamalle.

Tausta

Panama oli itsenäistynyt Kolumbiasta Yhdysvaltojen tuella vuonna 1903. Maasta tuli itsenäistymisen jälkeen Yhdysvaltojen suojeluksen alainen valtio niin sanotulla Hay–Bunau–Varilla-sopimuksella. Yhdysvallat sai myös hallittavakseen Panaman kanavavyöhykkeen vuosikorvausta vastaan.

Panaman kanavan rakennustyöt valmistuivat vuonna 1914. Kanavavyöhykkeestä tuli Panamalla poliittinen kysymys. Maan eri polittiset ryhmittymät käyttivät kysymystä kanavavyöhykkeestä sisäpolitiikassa huomion saavuttamiseksi. Yhdysvaltain vastaiseen mielialaan vaikuttivat myös kansainväliset tapahtumat, kuten Suezin kanavan omistukseen liittynyt Suezin kriisi ja Kuuban vallankumous.

Vuonna 1955 oli solmittu niin sanottu Remón–Eisenhower-sopimus, jonka mukaan Yhdysvaltain ja Panaman lippuja oli liputettava "tasavertaisesti" kanavavyöhykkeellä. Kun joukko panamalaisia opiskelijoita ei 3. marraskuuta 1959 kuitenkaan saanut nostaa Panaman lippua salkoon puhkesi levottomuuksia. Vuoden 1959 mielenosoitukset olivat lähellä johtaa kanavavyöhykkeen valtaukseen.

Yhdysvalloissa uusi presidentti John F. Kennedy ja Panaman presidentti Roberto Francisco Chiari halusivat lievittää jännitteitä kanavavyöhykkeen suhteen. Kennedy määräsi kanavavyöhykkeelle 15 erityistä aluetta, joilla Panaman lippua voitaisiin liputtaa. Eräs kanavavyöhykkeen asukas kyseenalaisti kuitenkin Kennedyn säädöksen oikeudessa estääkseen Panaman lipun liputtamisen, mikä kasvatti jännitteitä entisestään.

Mellakat
Tammikuussa 1961 kanavavyöhykkeellä sijainneen Balboassa sijainneen lukion oppilaat nostivat salkoon Yhdysvaltain lipun, mutta jättivät nostamatta Panaman lipun. Lukio sijaitsi yhdellä 15. Kennedyn asettamasta liputusalueesta. 9. tammikuuta joukko panamalaisia opiskelijoita saapui lukiolle, jossa he kohtasivat Panaman lipun nostoa vastustaneen joukon paikallisia yhdysvaltalaisia. Tilanteesta puhkesi neljä päivää kestäneet mellakat, jotka laantuivat vasta 14. tammikuuta. Yhdysvaltalaiset joukot avasivat tulen vyöhykkeelle saapuvia panamalaisia väkijoukkoja vastaan. 12–21 panamalaista kuoli. Haavoittuneita oli noin 300. Materiaalivahingot alueella olivat huomattavat.

Seuraukset

Yhdysvaltain ja Panaman välit olivat saavuttaneet aallonpohjan mellakoiden yhteydessä. Chiarin hallitus vastasi mellakoiden tukahduttamiseen katkaisemalla diplomaattiset välinsä Yhdysvaltoihin. Yhdysvaltain presidentti Lyndon B. Johnson katkaisi puolestaan kaiken Yhdysvaltojen Panamalle antavan taloudellisen avun. Kaikki Yhdysvaltain työntekijät Panamassa määrättiin kanavavyöhykkeelle. Panaman talous kärsi huomattavasti seuranneen kolmen kuukauden diplomaattisen kiistan aikana. Toisaalta nyt myös Yhdysvalloissa oli huomattu kanavavyöhykkeen hallitsemisen vaikeus. Aluetta oli hyvin vaikea puolustaa esimerkiksi sabotaasia vastaan. Tietyt tahot Yhdysvalloissa olivat myös alkaneet esittää mielipiteitä vaihtoehtoisesta toiminnasta vyöhykkeen suhteen, kuten että vyöhyke voitaisiin antaa esimerkiksi kansainvälisten tahojen, kuten YK:n tai Amerikan valtioiden järjestön hallittavaksi.

Lopulta molemmat osapuolet tunnustivat kanavavyöhykkeen tilanteen ratkaisun tärkeyden. Chiarin seuraaja Marcos Aurelio Robles solmi diplomaattiset välit uudestaan 3. huhtikuuta 1964. Kanavavyöhykkeen tilanteen lopullinen ratkaisu kesti kuitenkin vielä vuosia. Vasta vuonna 1977 tuolloinen Panaman sotilasjohtaja, kenraali Omar Torrijos ja Yhdysvaltain presidentti Jimmy Carter sopivat kanavavyöhykkeen hallinnan siirtyvän Panamalle 31. joulukuuta 2000.

Lähteet

Panaman historia
Mielenosoitukset ja levottomuudet
1964
Panaman kanava